Օնտակեի ժայթքում (2014)

Օնտակե հրաբխի ժայթքումը սկսվել է 2014 թվականի սեպտեմբերի 27-ին, տեղի ժամանակով ժամը 11։52-ին և թուլացող ինտենսիվությամբ շարունակվել է մի քանի օր։ Ժայթքումն անսպասելի էր երկրաշարժագետների, և առավել ևս զբոսաշրջիկների համար (դեպի Օնտակե վերելքը հայտնի տուրիստական երթուղի է), այդպես է բացատրվում զոհերի այդպիսի քանակը: Հոկտեմբերի 11-ի դրությամբ` հաստատվել էր 56 մահ, 70-100 վիրավոր, 8 մարդ մինչ օրս համարվում են անհետ կորած: Բնական աղետի պատճառով զոհերի վերջնական թիվը հայտնի է դարձել ժայթքումից մեկ ամիս անց՝ 57 զոհ և 6 անհետ կորած։

Այդ ժայթքումը 1991 թվականից ի վեր դարձել է մարդկային զոհերով Ճապոնիայում առաջինը, երբ Ունձեն հրաբխի լավային հոսքն իր հետ տարել էր 43 մարդու կյանք, և 1902 թվականից սկսած երկրի ամենամահաբեր ժայթքումը, երբ Տորիշիմա հրաբուխը ոչնչացրել էր Պանաֆիդինա կղզու մոտ 150 բնակիչների:

Սեպտեմբերի 10-ից լեռան մոտակայքում գրանցվել են ոչ մեծ երկրաշարժեր, որոնք հաճախ հանդիսանում են հրաբխի ժայթքման նախանշաններ, բայց այնուամենայնիվ երկրաշարժագետները պարզել են, որ մոտ ապագայում հրաբխի ժայթքման վտանգ չկա։ Օնտակե լեռը սկսնակների համար ոչ դժվար լեռնագնացային ուղի է, սեպտեմբերի 27-ին արևային հանգիստ եղանակ էր, և այդ պատճառով ժամը 11:52-ին լեռան լանջերին էին գտնվում մոտ 200-250 մարդ։

Առաջին որոնողա-փրկարարական աշխատանքները մեկնարկել են նույն օրը ժամը 17-ին։ Սեպտեմբերի 29-ի դրությամբ՝ հայտնաբերվել էր 36 մարմին, մահվան պատճառը շատերի մոտ եղել էր շնչահեղձությունը: Խառնարանից մեծ քանակությամբ ծծմբաջրածին էր դուրս գալիս։ Սեպտեմբերի 30-ին կրկին ժայթքելու վտանգի պատճառով որոնողական աշխատանքներ չեն անցկացվել, այդ ժամանակ փրկարարական աշխատանքներում արդեն ներգրավվել էին մոտ 850 մարդ և յոթ ուղղաթիռ։ Հոկտեմբերի 1-ին հայտնաբերվել էր ևս 11 մարմին, այդ ժամանակ աշխատանքներին մասնակցել էին մոտ 1000 մարդ։ Հոկտեմբերի 3-ին հորդառատ անձրևների մեկնարկի պատճառով որոնումները դադարեցվել են, իսկ տարածաշրջանին սկսել է մոտենալ «Ֆանֆոն» հզոր թայֆունը։

Մոխրի սյան բարձրությունը ժայթքման ժամանակ հասել է 10 կիլոմետրի, այն հայտնաբերվել է հրաբխից 80 կմ հեռավորության վրա։

Ծանոթագրություններ

Արտաքին հղումներ 
 Media related to 2014 Mount Ontake eruption at Wikimedia Commons

Բնական աղետներ Ճապոնիայում
2014 Ճապոնիայում
Նագանո պրեֆեկտուրայի պատմություն
Գիֆու պրեֆեկտուրայի պատմություն
Ճապոնիայում 2014 թվականի բնական աղետներ
Հրաբխերի ժայթքումներ Ճապոնիայում